section_heading: Zbivanja na Hvaru
paragraph_text: Osmanlije su doplovile u ranu zoru, Iskrcale su se u uvali Pokonjem dolu, uvali koja je prva istočno od luke grada Hvara. Hvarani su topovskom paljbom spriječili osmanske osvajače od uplovljavanja u hvarsku luku. Zbog toga su Osmanlije otplovili zapadnije i uplovili u veliku uvalu Garšku, sigurnu od dometa topova. Na to su se Hvarani povukli u tvrđavu ili pobjegli u goru. U gradu je ostalo pet žena, od koje su tri Osmanlije sasjekli, a dvije odveli. Uslijedila je osmanska pljačka i palež. Prvo su opustošili kuće oko trga, pa predgrađe, pa grad. Sve su opljačkali, od bogatih palača do najsiromašnijih kuća. Spalili su oružarnicu sa svim što je u njoj bilo, Arsenal, kneževu palaču, komunalnu kancelariju, arhiv, polovinu predgrađa, sva skladišta i kuće oko njih, crkve i samostane. Nisu se usudili ozbiljnije napasti tvrđavu Forticu. Ondašnji kroničari zabilježili su da su tadašnji vojnici (posebno topnici) bili potpuno nespremni i s vrlo malo znanja i iskustva. Uluč-Ali (Uluz-Alija) se zatim zaputio ka Starom Gradu, Vrboskoj i Jelsi na sjevernoj strani otoka. Tvrdalj je spaljen u napadu. Uvelike su stradali dominikanski samostan i crkva sv. Petra Mučenika. Jelšani su pružili žilav otpor iz utvrđene crkve usred mjesta. Ne uspjevši ništa u Jelsi, krenuli su ka selima iznad Starogradskog polja. Pri tome je mnogo osmanskih vojnika poginulo u Pitvama. Čini se da su ih u navali na selo i klisure "Samotorac" mještani zasuli kamenjem i nagnali uzmaknuti natrag na brodove.Ivan Alduk: Tvrđave Splitsko-dalmatinske županije: Pročitajte kako je alžirski beg Uluč-Ali napao Hvar i koje su se sve svjetske sile borile za otok Dalmatinski portal. 20. veljače 2016. Pristupljeno 10. lipnja 2020.